Йорданка Фандъкова инспектира строителството на завода за битови отпадъци край село Яна - Телевизия Европа
Йорданка Фандъкова инспектира строителството...
Йорданка Фандъкова инспектира строителството на завода за битови отпадъци край село Яна
След година София ще има завод за преработка на битови отпадъци. Закъсненията в строителството на обекта край село Яна са малки и ще бъдат наваксани, увериха от строителната фирма. Въпреки спрените пари по ОП „Околна среда“ Столичната община осигури средства и новото оборудване вече пристига. „В момента се изпълняват и петте сгради от завода, като започна и доставката на оборудването. Доставени са оптични сепаратори, барабанни сита, лентови транспортьори. Оборудването ще започне да се монтира, когато сградите са покрити и са с настилки. Очакваме в края на годината да започне и монтажът на оборудването, каза кметът Фандъкова, която инспектира строителството.
„По време на предходната проверка определихме за срок края на годината, за Коледа, да бъдат покрити три от сградите. В момента виждам, че вече се покриват двете производствени сгради и тази за сепарирането“, добави тя.
Заводът за механично-биологично третиране ще бъде разположен на площадката в местността Садината (в съседство с новопостроеното депо за неопасни отпадъци). Заводът ще преработва всички битови отпадъци на София (с изключение на разделно събираните био и зелени отпадъци). Той ще има капацитет от 410 000 т/г. Третирането на отпадъците ще се осъществява в среден дневен капацитет от 1320 тона на ден.
По план заводът трябва да заработи в края на 2015 година.